Spania i Eurovision Song Contest

Spania debuterte i Eurovision Song Contest i 1961 og har deltatt 62 ganger. Spania er en av «de fem store» – en gruppe på fem land som er automatisk kvalifisert til finalen på grunn sine store økonomiske bidrag til konkurransen. Siden debuten i 1961 har Spania deltatt hvert eneste år. Bare Storbritannia har deltatt lenger sammenhengende, siden 1959.

Spania har vunnet konkurransen to ganger, i 1968 og 1969. Av alle deltakerlandene som har vunnet, er Spania per 2023 det landet som har hatt den lengste seierstørken i konkurransens historie, med 54 år uten en seier. Landet har hatt svingende resultater i konkurransen, men hadde sin storhetstid i perioden 1966–1979. Etter årtusenskiftet har Spania gjort det klart svakere, og i årene 2015–2021 var landet blant de nederste på resultatlisten hvert år, inkludert en sisteplass i 2017. I 2022 endret den spanske kringkasteren RTVE strategi og opprettet den nasjonale finalen Benidorm Fest. Taktskiftet endte med en tredjeplass i den internasjonale finalen – Spanias beste plassering på 27 år. Deltakerlåten «SloMo» toppet også den spanske hitlisten; dette var første gang på mange år at et spansk bidrag toppet den nasjonale hitlisten.

Historikk 
Det er landets allmennkringaster RTVE og dens tv-divisjon TVE som har ansvaret med å velge ut landets artist og sang til Eurovision Song Contest. Landet debuterte i Cannes i 1961, med Conchita Bautista. Etter fem år med dårlige resultater, inkludert to sisteplasser, innledet Spania en gullalder i 1966. De neste ti årene kom Spania på topp ti hvert eneste år, inkludert to seiere og to andreplasser.

Seirene kom to år på rad, først i 1968 da Massiel og «La, la, la» slo Storbritannias Cliff Richard med ett eneste poeng. På hjemmebane året etter vant Spania igjen med Salomé og «Vivo cantando». Seieren delte de imidlertid med tre andre land, Storbritannia, Nederland og Frankrike, siden det ikke fantes noen regel som hindret at flere land kunne dele seieren.

Opp og ned 

Etter 1976 har Spanias resultater i Eurovision Song Contest svingt kraftig. Landet var svært nær ved å vinne i 1979, men den spanske juryen «ga fra seg» seieren da de ga ti poeng til sin argeste konkurrent, Israel. I 1995 kom Spania nok en gang på andreplass, bare slått av Norge og Secret Garden. 

Siden 1995 har Spanias resultater vært relativt skuffende. To sjetteplasser er landets beste plasseringer, og siden 2005 har Spania bare klart to tiendeplasser som beste plassering. Siden debuten har landet kommet sist fem ganger, senest i 2017. Tre av sisteplassene har også vært uten poeng. Særlig skuffende har resultatene vært fra 2015, der landet har vært blant de seks dårligste i finalen hvert år. I 2021 fikk ikke Spania et eneste poeng i telefonavstemningen.

De fem store 
I 2000 innførte Den europeiske kringkastingsunion en ordning som sikret at de fire største økonomiske bidragsyterne fikk automatisk innpass i Eurovision-finalen. Gruppen ble kalt «de fire store», og Spania utgjorde gruppen sammen med Tyskland, Storbritannia og Frankrike. I 2011 kom Italia tilbake i konkurransen, og de fire store ble utvidet til «de fem store». Spania har dermed aldri deltatt i en semifinale i Eurovision Song Contest.

Populære finaler 
TVE har ofte holdt en nasjonal finale, tilsvarende norske Melodi Grand Prix, for å velge landets bidrag til Eurovision Song Contest. I perioden 1977–1999 valgte kringkasteren sang og artist internt, men i 2000 var de nasjonale konkurransene tilbake igjen. I 2002 brukte TVE den populære talentkonkurransen Operación Triunfo til å velge det spanske bidraget, noe som førte til et kraftig oppsving i konkurransens popularitet. Den internasjonale finalen samme år ble sett av over 14 millioner spanjoler, det høyeste seertallet etter at landet fikk moderne seermålinger tidlig i 1990-årene. Først under finalen i fotball-EM i 2008 ble rekorden slått.

I 2022 gjenopplivet kringkasteren den tidligere musikkfestivalen i Benidorm, under navnet Benidorm Fest. Konkurransen består av to semifinaler og en finale. Den første vinneren ble Chanel og låten «SloMo», som sørget for landets beste plassering i Eurovision Song Contest på 27 år.

Bidrag som ble forstyrret 

Tre ganger opp gjennom Eurovision-historien har et ikke-vinnende bidrag fått fremføre på nytt, og to av disse bidragene var spanske. Det første var i 1990, da duoen Azúcar Moreno skulle åpne showet i Zagreb. Sangen «Bandido» ble fremført som en kombinasjon av ferdiginnspilt musikk og akkompagnert av et orkester på direkten. Da båndet ble satt på, kom imidlertid ikke orkesteret i gang da det skulle, og Azúcar Moreno gikk frustrerte av scenen. På andre forsøk gikk alt som det skulle, og det spanske bidraget endte på en femteplass.

20 år senere, i Bærum i 2010, ble Spanias bidrag nok en gang forstyrret, da den beryktede scenestormeren Jimmy Jump klarte å ta seg opp på scenen under fremføringen av «Algo pequeñito». Spania fikk opptre på nytt etter at resten av landene hadde sunget.

I 1964 var Spania også involvert i en scenestorming, da en mann klarte å ta seg opp på scenen med en plakat som protesterte mot den portugisiske diktatoren Salazar og den spanske diktatoren Franco. Hendelsen påvirket imidlertid ikke fremføringen av det spanske bidraget, siden den skjedde i pausen mellom det sveitsiske og belgiske bidraget.

Deltakere 
Under er en liste over Spanias deltakere, plasseringer og poeng i konkurransen siden debuten.

Stemmehistorikk 
Oversikt over poeng til og fra Spania i finaler siden debuten i 1961. Tallene er hentet fra nettstedet ESC Database. Ved like mange poeng, rangeres landene etter hvor mange prosent de har gitt av høyeste mulige oppnåelige totalscore.

Poeng fra Spania

Poeng til Spania 

Poengene i tabellene omfatter bare finaler. Poeng som Spania har gitt i semifinaler, er ikke tatt med i tabellene.

Eurovision Song Contest i Spania

Kommentatorer og poengopplesere 
Fra 1969 og en rekke år frem til 2010 kommenterte tv-personligheten José Luis Uribarri sendingene for spansk fjernsyn. For mange spanjoler ble Uribarri ansett som «Eurovisjonens stemme» – la voz de Eurovisión. Fra 2011 til 2017 kommenterte José María Íñigo for TVE, og også han ble omtalt som «Eurovisjonens stemme».

Galleri

Se også 
 Spania i Junior Eurovision Song Contest

Referanser 

Land i Eurovision Song Contest
Spansk musikk